KIRJALLINEN KYSYMYS P-2278/99

esittäjä(t): Carlos Westendorp y Cabeza (PSE) komissiolle

(24. marraskuuta 1999)

Aihe: Telakkatuki

Euroopan telakkateollisuus on suurissa vaikeuksissa. Euroopan unionin keskeisenä tavoitteena pitää olla kilpailukykyisen telakkateollisuuden tulevaisuuden turvaaminen. Ala myötävaikuttaa talouden kehitykseen ja ylläpitää työllisyyttä useilla alueilla, joista monet kärsivät korkeasta työttömyydestä.

Komissio tunnustaa neuvostolle lähettämässään tiedonannossa telakkateollisuuden tilanteesta maailmassa, että Etelä-Korean valtion telakkatuki aiheuttaa epävakautta alan maailmanmarkkinoilla. Onko komissiolla hallussaan lukuja tämän tuen määrästä, jotta voitaisiin suunnitella toimenpiteitä tilanteen tasapainottamiseksi?

Neuvoston 29. kesäkuuta 1998 antamassa asetuksessa (EY) N:o 1540/98(1) vahvistetaan uudet telakoiden valtiontukia koskevat säännöt joulukuuhun 2000 asti. Aikooko komissio jatkaa kyseisiä tukia Euroopassa varotoimenpiteenä samalla kun Etelä-Korean telakkateollisuuden saamaa tukea koskevia tutkimuksia syvennetään?

(1) EYVL L 202, 18.7.1998, s. 1.

Mario Montin komission puolesta antama vastaus

(20. joulukuuta 1999)

Komissio on yhtä huolissaan kuin arvoisa parlamentin jäsenkin vaikeasta markkinatilanteesta, jota luonnehtivat Korean laivanrakennusteollisuuden tarjoamat erittäin alhaiset hinnat ja sen tuottama huomattava ylikapasiteetti.

Tässä vaiheessa ei ole mahdollista tietää, miten paljon ja millaista julkista tukea Korean telakat saavat. Lisätiedot ovat tarpeen. Komissio jatkaa selvityksiään ja esittää tulokset neuvostolle.

Yhteisön tukijärjestelmän osalta voidaan todeta, että laivanrakennusteollisuudelle myönnettävän tuen uusien sääntöjen vahvistamisesta 29 päivänä kesäkuuta 1998 annetussa neuvoston asetuksessa (EY) N:o 1540/98 säädetään useista laivanrakennukseen vuoteen 2003 asti myönnettävistä tuista. Ainoat vuoden 2000 lopussa lakkaavat tuet ovat sopimuskohtaiset toimintatuet, eikä niiden jatkamiseksi ole tässä vaiheessa suunnitelmia.

Asetuksen 12 artiklan mukaan komissiolla on velvollisuus seurata markkinatilannetta säännöllisesti ja todetessaan mahdollisesti kilpailunvastaisten käytäntöjen aiheuttavan vahinkoa teollisuudelle ehdottaa toimenpiteitä ongelman ratkaisemiseksi. Komission neuvostolle äskettäin esittämä kertomus(1) oli ensimmäinen tämän artiklan perusteella annettu.

Teollisuusministerit totesivat neuvoston kokouksessa 9. marraskuuta 1999 huolestuneena kertomukseen sisältyvät havainnot ja vaativat toimenpiteitä tilanteen ratkaisemiseksi. Neuvosto tahtoi komission jatkavan ponnistuksiaan tasapuolisten kilpailuedellytysten luomiseksi toimialalle käynnistämällä heti rakentavat neuvottelut Korean kanssa epäreilun kilpailun lopettamiseksi. Neuvosto kehotti myös teollisuutta, jäsenvaltioita ja komissiota etsimään mahdollisimman paljon yksityiskohtaisia tietoja väitetystä kilpailunvastaisesta toiminnasta, jotta Maailman kauppajärjestössä (WTO) voitaisiin ryhtyä asian vaatimiin toimiin. Se tahtoi jäsenvaltioiden kehottavan Kansainvälistä valuuttarahastoa (IMF) ja Maailmanpankkia jatkamaan tutkimuksia siitä, noudatetaanko IMF:n tukipakettien ehtoja ja olettamuksia kaikin osin. Jäsenvaltioiden ja komission on myös jatkettava pyrkimyksiään tasapuolisten kilpailuedellytysten luomiseksi toimialalle soveliailla kansainvälisillä foorumeilla, kuten OECD:ssä, tasapuolisten kilpailusääntöjen täytäntöönpanemiseksi. Neuvosto totesi myös tyytyväisenä, että komissio jatkaa määrätietoisesti neuvoston asetuksen (EY) N:o 1540/98 12 artiklan mukaisten velvollisuuksiensa täyttämistä ja raportoi tapahtuneesta kehityksestä niin pian kuin siihen on aihetta.

(1) KOM(1999) 474 lopullinen.